Σημίτης κατά την αποχώρηση του απ' το - 2002-01-10
δήλωσε ο Κώστας Σημίτης κατά την αποχώρηση του απ' το Λευκό Οίκο.
Με θερμότητα ο πρόεδρος Μπούς καλωσόρισε σήμερα στο Λευκό Οίκο τον πρωθυπουργό της Ελλάδας, Κώστα Σημίτη. Όπως μεταδίδει η Άννα Καραγιαννοπούλου της Φωνής της Αμερικής, πριν την έναρξη των συνομιλιών μεταξύ των δύο ηγετών ο κ. Μπούς προσφώνησε τον Ελληνα πρωθυπουργό λέγοντας: «Κύριε πρόεδρε μας τιμάται με την παρουσία σας. Σας ευχαριστούμε για την επίσκεψη σας στην Αμερική. Ένας τεράστιος αριθμός Ελληνο-Αμερικανών ζούν στη χώρα μας οι οποίοι συνεχίζουν να αγαπούν την πατρίδα σας. Θέλω επίσης να σας εκφράσω την ευγνωμοσύνη μου για την ξεκάθαρη στάση σας εναντίον της τρομοκρατίας. Είστε φίλος των ΗΠΑ και θα ήθελα να σας ευχαριστήσω για την συνεργασία σας στην καταπολέμηση της διεθνούς τρομοκρατίας. Σας ευχαριστώ επίσης για την συνεργασία της κυβέρνησης σας με την Τουρκία. Έχουν βελτιωθεί οι σχέσεις της Ελλάδας με την Τουρκία και θέλω να σας ευχαριστήσω για την διορατικότητα σας, για την σκληρή δουλειά του υπουργείου εξωτερικών της Ελλάδας που προσπαθεί να κάνει ότι το καλύτερο για την διεθνή κοινότητα, για την ειρήνη στο κόσμο. Οι δύο χώρες μας έχουν κοινά συμφέροντα και ανυπομονώ να συζητήσω όλα αυτά τα θέματα μαζί σας. Επίσης περιμένω με ανυπομονησία τους Ολυμπιακούς, σας ευχαριστώ πολύ για την πρόσκληση σας. Ο κόσμος του αθλητισμού γιορτάζει την επιστροφή των Ολυμπιακών αγώνων στην Αθήνα. Και είμαι σίγουρος πως η χώρα σας θα διοργανώσει υπέροχους αγώνες. Καλωσορίσατε και πάλι στο Λευκό Οίκο. Χαιρόμαστε πραγματικά που μας επισκεφτήκατε. » Αποχωρώντας από το Λευκό Οίκο, μετά την ολοκλήρωση των συνομιλιών του με τον αμερικανό πρόεδρο, ο Έλληνας πρωθυπουργός είπε: «Με τον πρόεδρο Μπούς είχαμε μια πολύ καλή συνάντηση, πάρα πολύ φιλική, εγκάρδια και κάναμε μία επισκόπηση όλων των προβλημάτων που απασχολούν τις δύο χώρες από κοινού. Πρώτα απ’ όλα, βέβαια, το πρόβλημα της τρομοκρατίας. Η κοινή πεποίθηση ότι η τρομοκρατία πρέπει να εξαλειφθεί, να καταπολεμηθεί δραστικά και παντού στο κόσμο, γιατί αν δεν πετύχουμε την συνολική αντιμετώπιση, τότε θα επανέρχεται το φαινόμενο. Και πιστεύω ότι υπάρχει αποφασιστικότητα απ’ όλες τις πλευρές να προχωρήσουμε προς αυτή τη κατεύθυνση. Ένα δεύτερο σημαντικό θέμα είναι οι εξελίξεις στη νοτιοανατολική Ευρώπη και τα Βαλκάνια, η συνεχιζόμενη αναγκαία παρουσία των Ηνωμένων Πολιτειών και βεβαίως ο ρόλος τον οποίο παίζει η Ελλάδα για την σταθερότητα και την ειρήνη στην περιοχή. Συζητήσαμε τις εξελίξεις στην Ευρωπαϊκή Ένωση, το νέο ευρωπαϊκό νόμισμα το οποίο σημαίνει μία τεράστια αλλαγή, η οποία θα επηρεάσει όχι μόνο τις οικονομικές αλλά κυρίως και τις πολιτικές εξελίξεις και θα δώσει ώθηση στην ευρωπαϊκή ενοποίηση, συζητήσαμε και τα θέματα της νοτιοανατολικής Μεσογείου, το Κυπριακό, βεβαίως, το οποίο μας ενδιαφέρει ιδιαίτερα για να προχωρήσει η λύση του πολιτικού προβλήματος, όπως και τις σχέσεις Ελλάδος και Τουρκίας, την προσπάθεια την οποία κάνει η Ελλάδα για να μπορέσει να εφαρμοστεί το διεθνές δίκαιο και να υπάρξει ειρήνη. Μιλήσαμε και για τις διμερείς μας σχέσεις, οι οποίες είναι εξαιρετικά καλές, και πολιτικές και οικονομικές, και σχέσεις στο στρατιωτικό επίπεδο και μιλήσαμε επίσης, έτσι προσωπικά και φιλικά, για συνήθειες, πώς βλέπουμε την εξέλιξη σε σχέση με τη ζωή, τα πράγματα – νομίζω ότι η συνάντηση αυτή επιβεβαίωσε ένα καλό κλίμα που υπάρχει ανάμεσα στις δύο χώρες, την ανάγκη της συνεργασίας και την ανάγκη να αντιμετωπίζουμε τα προβλήματα έτσι ώστε να προωθείται στην παγκόσμια κοινότητα η ειρήνη, η ανάπτυξη και η συνεργασία. » Μετά από τη συνάντηση με τον κ. Μπούς, ο κ. Σημίτης μετέβη στο Πεντάγωνο για συνομιλίες με τον αμερικανό υπουργό άμυνας, Ντόναλντ Ράμσφελντ. Στη συνέχεια έδωσε συνέντευξη Τύπου σε ξενοδοχείο της Ουάσινγκτον και κατόπιν παρακάθισε σε δείπνο που παρέθεσε προς τιμήν του ο πρέσβης της Ελλάδας στην Ουάσινγκτον, κ. Αλέξανδρος Φίλων.